圓覺頑空覺講主真贊二首  其一
作者：釋普濟
朝代：宋

paragraphs: 頭鬅鬙，眼乖角。
得天台之奧旨，繼永嘉之先覺。
執文字見，離文字縛。
說大義則四座風生，徵異解則百川潮落。
昭昭乎教苑之祥麟，昂昂乎雞群之野鶴。
雖正席四處不足暢其設施，然分座五山亦不負其所學。
是爲廣智九世之孫，嘯巖一枝不致寥寞者矣。